b"\n_START_ARTICLE_\nXemeneia de l'antiga f\xc3\xa0brica CELO\n_START_SECTION_\nDescripci\xc3\xb3\n_START_PARAGRAPH_\nLa base de la xemenia industrial de la f\xc3\xa0brica C.E.L.O. \xc3\xa9s de ma\xc3\xb3 cer\xc3\xa0mic vist, de forma prism\xc3\xa0tica i de base quadrada, amb les quatre cares decorades amb arcuacions amb arquivoltes, est\xc3\xa0 coronada per una cornisa de tres motllures escalonades. El carregament amb el fust \xc3\xa9s resolt mitjan\xc3\xa7ant quatre cossos, un a cada cantonada, de forma piramidal format per maons cer\xc3\xa0mics esglaonats. El fust \xc3\xa9s de totxo vist aplantillat de forma troncoc\xc3\xb2nica i est\xc3\xa0 rematat amb doble collar\xc3\xad entre el que hi ha un fris central decorat amb una sanefa de motius geom\xc3\xa8trics en relleu. El collar\xc3\xad inferior est\xc3\xa0 constitu\xc3\xaft per una motllura fina, mentre que el superior est\xc3\xa0 format per doble cornisa motllura encavalcada. La construcci\xc3\xb3 de les xemeneies era complicada i per aix\xc3\xb2 hi havia mestres d'obres especialitzats en aquesta q\xc3\xbcesti\xc3\xb3. La funci\xc3\xb3 d'aquesta era l'extracci\xc3\xb3 de gasos i fums t\xc3\xb2xics del proc\xc3\xa9s de fabricaci\xc3\xb3 del vidre.\n_START_SECTION_\nHist\xc3\xb2ria\n_START_PARAGRAPH_\nEl conjunt industrial de la f\xc3\xa0brica C.E.L.O. es va inaugurar l'any 1923 inicialment ocupava un espai rectangular de 30.000 m2 que posteriorment va ser ampliat al doble. L'empla\xc3\xa7ament va ser triat tant per la proximitat amb la l\xc3\xadnia f\xc3\xa8rria que permetia l'arribada de mat\xc3\xa8ries primeres i la distribuci\xc3\xb3 dels seus productes, com per la proximitat a les centrals t\xc3\xa8rmiques, fonamentals per a la provisi\xc3\xb3 de l'energia necess\xc3\xa0ria. La f\xc3\xa0brica produ\xc3\xafa vidre pla pel procediment Libbey -Owens, el m\xc3\xa9s innovador de l'\xc3\xa8poca, que permetria l'obtenci\xc3\xb3 de l\xc3\xa0mines de vidre pla d'alta qualitat, sense els defectes del vidre fabricat pels m\xc3\xa8todes manuals tradicionals. En temps de la Guerra Civil (1936-39) la f\xc3\xa0brica feia material b\xc3\xa8lic, bales de l'ex\xc3\xa8rcit de la segona rep\xc3\xbablica. El 1985 s'enderroc\xc3\xa0 el conjunt de la f\xc3\xa0brica deixant \xc3\xbanicament la xemeneia i s'hi va instal\xc2\xb7lar un centre comercial."